บอร์ด CSS ไฟเขียวซื้อหุ้น”บ.น้ำซ้อ ไฮโดร เพาเวอร์” ขยายธุรกิจไฟฟ้าพลังงานน้ำในลาว
บอร์ด CSS ไฟเขียวซื้อหุ้น “บ.น้ำซ้อ ไฮโดร เพาเวอร์” ผู้ผลิตไฟฟ้าพลังน้ำในลาว ทั้งหมด 28% คิดเป็นมูลค่าลงทุน 29.40 ลบ. 
4 ต.ค. 2560

บริษัท คอมมิวนิเคชั่น แอนด์ ซิสเต็มส์ โซลูชั่น จำกัด (มหาชน) หรือ CSS ระบุว่า ที่ประชุมคณะกรรมการวันนี้มีมติให้เข้าซื้อหุ้น 28% ในบริษัท น้ำซ้อ ไฮโดร เพาเวอร์ จำกัด ซึ่งเป็นผู้ผลิตไฟฟ้าพลังน้ำในลาว มูลค่าลงทุน 29.40 ล้านบาท
ทั้งนี้บริษัท น้ำซ้อ ไฮโดร เพาเวอร์ จำกัด เป็นนิติบุคคลที่จัดตั้งขึ้นในลาว มีทุนจดทะเบียน 10,750.29 ล้านกีบ และจะเพิ่มทุนเป็น 13,294.71 ล้านกีบ รวมเป็นประมาณ 24,000 ล้านกีบ เทียบเท่า 3 ล้านเหรียญสหรัฐ ซึ่งบริษัทจะเข้าไปซื้อหุ้นเพิ่มทุนจำนวน 67,200 หุ้น พาร์หุ้นละ 100,000 กีบ คิดเป็น 28% ของหุ้นทั้งหมด
ส่งผลให้โครงการสร้างการถือหุ้นภายหลังการเพิ่มทุน บริษัท เวียงจันทน์ เทคโน ก่อสร้าง จำกัด ถือหุ้น 40% ,CSS ถือหุ้น 28% ,บริษัท พรีไซซ พาวเวอร์ โปรดิวเซอร์ จำกัด ถือหุ้น 28% และบริษัท วี.ไฮโดร จำกัด ถือหุ้น 4%
โดยการลงทุนครั้งนี้เพื่อขยายธุรกิจด้านพลังงานในลาว โดยคาดว่าจะช่วยเพิ่มขีดความสามารถในการแข่งขันและศักยภาพในการทำกำไรของบริษัท ช่วยให้มีรายได้เติบโตมากขึ้น สำหรับแหล่งเงินลงทุนจะมาจากเงินทุนหมุนเวียน หรือเงินกู้ยืมจากสถาบันการเงิน